Man later in hof oor gruvonds by Kaapse woonstelgebouLynette Volschenk (Foto: Facebook) ŉ Man is in hegtenis geneem ná die liggaamsdele van ŉ vrou, toegedraai in sakke, by die Seesig-woonstelgebou in Welgemoed in Bellville ontdek is. Sers. Noloyiso Rwexana, polisiewoordvoerder, het gesê die polisie is Donderdag omstreeks 11:00 na die woonstelblok ontbied. “Die polisie het gereageer op ŉ klagte by die adres en het by nadere ondersoek afgekom op die swart sakke met liggaamsdele van die oorledene wat in stukke gekap was,” het Rwexana gesê. “ŉ Vier-en-twintigjarige man is in hegtenis geneem en sodra hy aangekla is, sal hy in die Bellville-landdroshof verskyn.” Die man is glo ŉ inwoner van dieselfde woonstelgebou. Tientalle boodskappe van medelye is ná die ontdekking op Lynette Volschenk, wat as die slagoffer geïdentifiseer is, se Facebook-blad geplaas. Talle mense het ook hulle skok oor die voorval uitgespreek. Die motief vir die moord is in dié stadium nog onduidelik.